9. การควบคุมภายใน

บริษัทได้จัดให้มีระบบการประเมินและการสอบทานการควบคุมภายในและการตรวจสอบภายในอย่างต่อเนื่อง
เพื่อให้เป็นที่มั่นใจว่าได้ปฎิบัติให้เป็นไปตามข้อกำหนดกฏหมาย วัตถุประสงค์ ข้อบังคับ
และมติของที่ประชุมผู้ถือหุ้นของบริษัทตามหลักการกำกับดูแลกิจการที่ดี
ซึ่งระบบการควบคุมภายในได้จัดแบ่งตามความรับผิดชอบเป็น 4 ส่วน ดังนี้

9.1 คณะกรรมการบริษัท ทำหน้าที่ในการกำหนดกรอบนโยบายการควบคุมภายในเพื่อให้ ผู้บริหาร
พนักงาน ถือปฏิบัติ และแต่งตั้งคณะกรรมการตรวจสอบ
ทำหน้าที่สอบทานการควบคุมภายในของบริษัทโดยมีฝ่ายตรวจสอบภายใน ทำหน้าที่ตรวจสอบ
สนับสนุนงาน
และรายงานผลการตรวจสอบการประเมินการควบคุมภายในให้คณะกรรมการตรวจสอบพิจารณาก่อนเสนอต่อคณะกรรมการบริษัทเป็นประจำอย่างน้อยทุกไตรมาส
หากคณะกรรมการตรวจสอบมีข้อเสนอแนะหรือพบข้อบกพร่องที่เป็นสาระสำคัญจะรายงานต่อคณะกรรมการบริษัทเพื่อให้มีการปรับปรุงแก้ไขต่อไป
ทั้งนี้คณะกรรมการตรวจสอบได้สอบทานระบบการควบคุมภายในเกี่ยวกับความเพียงพอและความเหมาะสมในด้าน
ต่าง ๆ ไม่พบปัญหาหรือข้อบกพร่องที่เป็นสาระสำคัญซึ่งสอดคล้องกับความเห็นของผู้สอบบัญชีของบริษัท

9.2 การบริหารความเสี่ยงถูกกำหนดให้เป็นหน้าที่ของฝ่ายบริหารที่จะดูแล ควบคุม
และบริหารจัดการ ความเสี่ยง
ในการดำเนินธุรกิจของบริษัทซึ่งครอบคลุมความเสี่ยงทางการบริหารการเงิน การประกอบธุรกิจ
การปฏิบัติการ การบริหารและการจัดการ
ความปลอดภัยของสินค้าและสิ่งแวดล้อมให้อยู่ในระดับที่ยอมรับได้
ความสำเร็จนี้เกิดขึ้นด้วยระบบการประมวลผลข้อมูลที่ได้กำหนดไว้อย่างมีประสิทธิภาพและประสิทธิผล
โดยคำนึงถึงสัญญาณเตือนภัยและปัจจัยอื่นที่อาจมีผลกระทบต่อการดำเนินธุรกิจของบริษัทเป็นสำคัญ

9.3 การควบคุมการปฏิบัติงานของฝ่ายบริหาร
ได้กำหนดภาระหน้าที่และอำนาจการดำเนินการของผู้บริหารและผู้ปฏิบัติงานไว้เป็นลายลักษณ์อักษร
มีการแบ่งแยกหน้าที่ผู้ปฏิบัติงาน ผู้ควบคุมและประเมินผลออกจากกันอย่างชัดเจน
เพื่อให้มีการถ่วงดุลและการตรวจสอบอย่างเหมาะสม รวมทั้งการทำธุรกรรมต่าง ๆ ของฝ่ายบริหาร
หรือผู้มีส่วนเกี่ยวข้อง
ซึ่งการควบคุมและการกำหนดภาระหน้าที่เป็นมาตรการที่จะช่วยป้องกันการกระทำที่ไม่สุจริตต่อทรัพย์สิน
ของบริษัทเพื่อผลประโยชน์ของบริษัทโดยรวมเป็นสำคัญ

  นอกจากนี้บริษัทยังได้กำหนดพันธกิจ
  และวัตถุประสงค์ของบริษัทเป็นลายลักษณ์อักษรและสื่อความให้บุคลากรทุกคนเข้าใจ
  เพื่อให้การดำเนินงานบรรลุตามวัตถุประสงค์ พร้อมทั้งมีการวางแผนการดำเนินงาน
  การจัดสรรทรัพยากร งบประมาณและอัตรากำลัง
  โดยชัดเจนตลอดจนการกำหนดกระบวนการทำงานและมีการติดตาม
  และรายงานผลเพื่อให้มั่นใจว่าการปฏิบัติงานมีประสิทธิภาพและประสิทธิผล
  มีการปฏิบัติตามกฎหมาย ระเบียบ ข้อบังคับที่เกี่ยวข้องของบริษัทหรือหน่วยงานราชการ
  และมาตรฐานที่กำหนดไว้

4.  ระบบสารสนเทศ บริษัทมีระบบข้อมูลสารสนเทศที่เกี่ยวเนื่องกับการปฏิบัติงาน
    การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่างๆ
    ที่ใช้ในการควบคุมและดำเนินกิจกรรมของบริษัท รวมทั้งข้อมูลสารสนเทศที่ได้จากภายนอก
    บริษัทมีการสื่อสารไปยังผู้บริหารและผู้ใช้ภายในบริษัทในระบบที่ช่วยให้ผู้รับ
    ขัอมูลสารสนเทศปฏิบัติหน้าที่ตามความรับผิดชอบได้อย่างมีประสิทธิภาพและประสิทธิผล
    และให้ความมั่นใจว่ามีการติดต่อสื่อสารภายในและภายนอกที่มีผลทำให้บริษัทสามารถบรรลุวัตถุประสงค์และเป้าหมาย

รายงานคณะกรรมการตรวจสอบ

คณะกรรมการตรวจสอบของบริษัท เอส แอนด์ พี ซินดิเคท จำกัด (มหาชน)
ได้รับการแต่งตั้งจากคณะกรรมการบริษัท
ประกอบด้วยกรรมการอิสระจากการบริหารงานของบริษัทจำนวน 3 ท่าน โดยมีนางสาวคัทลียา
แสงศาสตรา เป็นประธานคณะกรรมการตรวจสอบ นายดุสิต นนทะนาคร และนางสาวโสภาวดี
อุตตโมบล เป็นกรรมการตรวจสอบ

คณะกรรมการตรวจสอบมีหน้าที่ความรับผิดชอบในการเสริมสร้างความน่าเชื่อถือให้แก่งบการเงินก่อนนำเสนอคณะกรรมการบริษัท
ผู้ถือหุ้นและผู้เกี่ยวข้องอื่น
การสอบทานการประเมินการบริหารความเสี่ยงและสนับสนุนให้บริษัทมีระบบการควบคุมภายใน
การบริหารความเสี่ยงและการกำกับดูแลกิจการที่ดีภายในบริษัทอย่างเพียงพอและเหมาะสม
ดูแลการดำเนินงานของฝ่ายจัดการให้เป็นไปตามกฏหมาย นโยบาย
ระเบียบคำสั่งที่เกี่ยวข้องโดยปราศจากความขัดแย้งทางผลประโยชน์
เสนอความเห็นในการแต่งตั้งและค่าตอบแทนผู้สอบบัญชีต่อคณะกรรมการบริษัทให้ความเห็นชอบก่อนนำเสนอผู้ถือหุ้นพิจารณาอนุมัติ
และปฏิบัติงานอื่นตามที่คณะกรรมการบริษัทมอบหมาย

ในการดำเนินงานเพื่อให้บรรลุหน้าที่ความรับผิดชอบดังกล่าวในปี 2553
คณะกรรมการตรวจสอบได้ประชุมร่วมกันรวม 4
ครั้งประกอบด้วยการประชุมร่วมกับผู้สอบบัญชีภายนอก ผู้ตรวจสอบภายใน
ผู้บริหารฝ่ายบัญชีและการเงิน ฝ่ายจัดการและผู้บริหารที่เกี่ยวข้องเพื่อพิจารณาในเรื่องต่างๆดังนี้

1. การสอบทานงบการเงินของบริษัทและบริษัทย่อยรายไตรมาสและประจำปี 2553
โดยได้ประชุมร่วมกับผู้สอบบัญชีภายนอกของบริษัท ผู้บริหารฝ่ายบัญชีและการเงิน และฝ่ายจัดการ
เพื่อพิจารณาสอบทานหลักฐานและข้อมูลในงบการเงินเป็นรายไตรมาสและประจำปี
ถึงความครบถ้วนถูกต้องของ งบการเงิน การปฏิบัติตามมาตรฐานการบัญชีที่รับรองทั่วไป
การเปิดเผยข้อมูลในงบการเงินอย่างเพียงพอและเหมาะสม
รวมถึงการปฏิบัติตามข้อสังเกตและข้อเสนอแนะจากผู้สอบบัญชี
ในการนี้รายงานของผู้สอบบัญชีรายไตรมาสและประจำปี
ผู้สอบบัญชีได้แสดงความเห็นอย่างไม่มีเงื่อนไข สำหรับงบการเงินของบริษัทและบริษัทย่อย
และไม่พบประเด็นใดที่มีสาระสำคัญแตกต่างจากงบการเงินที่บริษัทได้จัดทำไว้
คณะกรรมการตรวจสอบได้พิจารณาแล้วให้ความเห็นชอบต่อรายงานผู้สอบบัญชีและงบการเงินของบริษัทและบริษัทย่อย
จึงนำเสนอต่อคณะกรรมการพิจารณาอนุมัติสำหรับงบการเงินรายไตรมาส
สำหรับงบการเงินประจำปีคณะกรรมการตรวจสอบได้นำเสนอต่อคณะกรรมการบริษัทเพื่อพิจารณาก่อนนำเสนอขออนุมัติจากผู้ถือหุ้นของบริษัทในการประชุมสามัญผู้ถือหุ้นของบริษัทประจำปี
2554

2. การประเมินการบริหารความเสี่ยง
คณะกรรมการตรวจสอบได้สอบทานข้อมูลการประเมินการบริหารความเสี่ยงจากหน่วยงานที่เกี่ยวข้องซึ่งสอดคล้องกับผลที่
ฝ่ายตรวจสอบภายในได้สอบทานการประเมินความเสี่ยงทางธุรกิจที่เสนอไว้รวมทั้งการจัดการความเสี่ยงที่เหมาะสมเพียงพอ
ความเสี่ยงที่สำคัญได้แก่ ความเสี่ยงด้านกลยุทธ์ ความเสี่ยงเกี่ยวกับต้นทุนการผลิต
ความเสี่ยงด้านปฏิบัติการ ความเสี่ยงด้านระบบเทคโนโลยีสารสนเทศ
ซึ่งได้แสดงไว้ในรายงานประจำปีแล้ว
นอกจากนี้คณะกรรมการตรวจสอบยังได้ให้ข้อแนะนำในการที่จะพัฒนาระบบการประเมินการบริหารความเสี่ยงให้ได้มาตรฐานอย่างต่อเนื่อง
เพื่อให้สามารถประเมินและจัดการความเสี่ยงได้อย่างมีประสิทธิภาพ

3. สอบทานการควบคุมภายในของบริษัท
โดยได้ประชุมร่วมกับผู้ตรวจสอบภายในเพื่อพิจารณาอนุมัติแผนงานการตรวจสอบประจำปี
รับทราบการปฏิบัติตามแผนงานการตรวจสอบ รายงานผลการตรวจสอบแต่ละกิจกรรมภายในบริษัท
พิจารณาผลการประเมินการควบคุมภายในของกิจกรรมหลักและกิจกรรมสนับสนุนแล้วเห็นว่าบริษัทมีระบบการควบคุมภายในที่เพียงพอและเหมาะสมกับโครงสร้างการบริหารและจัดการธุรกิจตามสภาพแวดล้อมการควบคุมภายในที่มีอยู่

4. สอบทานการปฏิบัติตามกฎหมาย ระเบียบ ข้อบังคับ ของทางการที่กำหนด
โดยได้ประชุมร่วมกับผู้ตรวจสอบภายใน ผู้บริหารสำนักงานกฎหมาย ผู้บริหารฝ่ายบัญชีและการเงิน
และฝ่ายจัดการ เพื่อรับทราบการเปลี่ยนแปลงกฎหมาย ระเบียบ ข้อบังคับ
ของทางการที่เกี่ยวข้องในระหว่างปี ที่ส่งผลกระทบต่อการดำเนินธุรกิจของบริษัท
การกำหนดกรอบหลักเกณฑ์และการสื่อสารให้กรรมการ ผู้บริหารและพนักงานของบริษัท
มีการปฏิบัติตามกฎหมาย และระเบียบ ข้อบังคับที่เกี่ยวข้อง ที่กำหนด
นอกจากนี้คณะกรรมการตรวจสอบได้พิจารณาและรับทราบการเปลี่ยนแปลงของมาตรฐานการบัญชีที่จะมีผลบังคับใช้ตั้งแต่ปี
2554 เป็นต้นไป
ซึ่งฝ่ายจัดการได้เตรียมความพร้อมสำหรับการรองรับมาตรฐานการบัญชีที่เปลี่ยนแปลงไปแล้ว

5. สอบทานการทำรายการระหว่างกันและรายการความขัดแย้งทางผลประโยชน์
โดยได้ประชุมร่วมกับผู้ตรวจสอบภายใน ผู้บริหารสำนักงานกฎหมาย ผู้บริหารฝ่ายบัญชีและการเงิน
และฝ่ายจัดการ
เพื่อรับทราบและพิจารณาความเหมาะสมและความเพียงพอของการเปิดเผยสารสนเทศสำหรับการทำรายการระหว่างกัน
รวมถึงการพิจารณารายการเกี่ยวโยงที่อาจเกิดความขัดแย้งทางผลประโยชน์ โดยในปี 2553
บริษัทและบริษัทย่อยมีการทำรายการระหว่างกันในลักษณะที่เป็นการทำธุรกรรมตามปกติ
และบริษัทได้เปิดเผยสารสนเทศอย่างเพียงพอและเหมาะสม

6. พิจารณาเสนอแต่งตั้งและเสนอค่าตอบแทนของผู้สอบบัญชีของบริษัท
โดยได้ประชุมร่วมกับผู้บริหารฝ่ายบัญชีและการเงิน และฝ่ายจัดการเพื่อพิจารณาผลการปฏิบัติงาน
และ บริการของผู้สอบบัญชี คุณภาพรายงาน
ความเพียงพอของจำนวนผู้สอบบัญชีแล้วเห็นว่าเป็นที่น่าพอใจมากจึงให้ความเห็นชอบ บริษัทดีลอยส์
ทู้ช โธมัทสุ ไชยยศ จำกัด
เป็นผู้สอบบัญชีของบริษัทและเสนอคณะกรรมการบริษัทเพื่อพิจารณาให้ความเห็นก่อนนำเสนอที่ประชุมผู้ถือหุ้นอนุมัติแต่งตั้งและกำหนดค่าตอบแทนผู้สอบบัญชีประจำปี
2554

นอกจากนี้เพื่อการดำรงไว้ซึ่งความเป็นอิสระของผู้ตรวจสอบภายในและผู้สอบบัญชีของบริษัท
คณะกรรมการตรวจสอบได้เปิดโอกาสให้ผู้ตรวจสอบภายในและผู้สอบบัญชีสามารถเข้าพบเพื่อรายงานหรือปรึกษางานที่เกี่ยวข้องได้ตลอดเวลาสำหรับงานที่เกี่ยวเนื่องตามขอบเขตหน้าที่ความรับผิดชอบที่กำหนดไว้

นางสาวคัทลียา แสงศาสตรา

ประธานคณะกรรมการตรวจสอบ

วันที่ 23 กุมภาพันธ์ 2554